《和刘补阙秋园寓兴之什十首》
唐代·朱庆馀

闲园清气满，新兴日堪追。隔水蝉鸣后，当檐雁过时。

雨馀槐穟重，霜近药苗衰。不以朝簪贵，多将野客期。

谁言高静意，不异在衡茅。竹冷人离洞，天晴鹤出巢。

深篱藏白菌，荒蔓露青匏。几见中宵月，清光坠树梢。

逍遥人事外，杖屦入杉萝。草色寒犹在，虫声晚渐多。

静逢山鸟下，幽称野僧过。几许新开菊，闲从落叶和。

留情清景宴，朝罢有馀闲。蝶散红兰外，萤飞白露间。

墙高微见寺，林静远分山。吟足期相访，残阳自掩关。

深斋尝独处，讵肯厌秋声。翠筱寒愈静，孤花晚更明。

每因逢石坐，多见抱书行。入夜听疏杵，遥知耿此情。

苍翠经宵在，园庐景自深。风凄欲去燕，月思向来砧。

碧石当莎径，寒烟冒竹林。杯瓢闲寄咏，清绝是知音。

门巷唯苔藓，谁言不称贫。台闲人下晚，果熟鸟来频。

石脉潜通井，松枝静离尘。残蔬得晴后，又见一番新。

卷帘天色静，近濑觉衣单。蕉叶犹停翠，桐阴已爽寒。

云从高处望，琴爱静时弹。正去重阳近，吟秋意未阑。

竹径通邻圃，清深称独游。虫丝交影细，藤子坠声幽。

积润苔纹厚，迎寒荠叶稠。闲来寻古画，未废执茶瓯。

风物已萧飒，晚烟生霁容。斜分紫陌树，远隔翠微钟。

宿客论文静，闲灯落烬重。无穷林下意，真得古人风。

作者简介：朱庆馀，生卒年不详，名可久，以字行。越州（今浙江绍兴）人，宝历二年（826）进士，官至秘书省校书郎，见《唐诗纪事》卷四六、《唐才子传》卷六，《全唐诗》存其诗两卷。曾作《闺意献张水部》作为参加进士考试的“通榜”，增加中进士的机会。据说张籍读后大为赞赏，写诗回答他说：“越女新装出镜心，自知明艳更沉吟。 齐纨未足时人贵，一曲菱歌值万金。”于是朱庆馀声名大震。